**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.10.2018, ora 08.00 – 06.10.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.10.2018, ora 07.00**

**RÂURI**

**Debitele au fost, în general, staţionare**, exceptând cursurile inferioare ale Someşului şi Mureşului şi cursul superior al Prutului, unde au fost în creştere prin propagare.

Pe râurile din bazinele hidrografice: Vişeu, Iza, Tur, în bazinul superior şi mijlociu al Someşului, pe cursul superior şi mijlociu al Mureşului, cursul superior al Bistriţei şi cursul mijlociu al Prutului, debitele au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Bârzava, Prahova, Moldova, în bazinul superior al Bistriţei, pe cursurile superioare ale Izei, Mureşului şi Trotuşului, cursul mijlociu al Siretului, pe unii afluenţi ai Oltului mijlociu şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Moravița, Bârlad și bazinul superior al Argeșului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând cursul inferior al Mureşului şi cursul superior al Prutului, unde vor fi în creştere prin propagare.

Pe râurile din bazinul mijlociu şi inferior al Someşului, pe cursul superior şi mijlociu al Mureşului şi cursul mijlociu al Prutului, debitele vor fi în scădere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 05.10 – 06.10.2018 a fost staţionar, având valoarea de 2250 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în uşoară scădere pe sectoarele Gruia – Corabia și Brăila – Tulcea, relativ staţionare la Tr. Măgurele şi pe sectorul Olteniţa – Vadu Oii şi în creştere uşoară pe sectorul Zimnicea – Giurgiu.

**Debitul la intrarea în ţară (secţiunea Baziaş) va fi în uşoară scădere (2200 m3/s).**

În aval de Porţile de Fier debitele vor fi în uşoară scădere pe sectorul Gruia – Tr. Măgurele, relativ staţionare pe sectoarele Zimnicea – Giurgiu şi Vadu Oii – Tulcea şi în creştere pe sectorul Olteniţa - Hârşova.

**2.** **Situaţia meteorologică în intervalul 05.10.2018, ora 09.00 –06.10.2018, ora 06.00**

**ÎN ŢARĂ**

Vremea a fost frumoasă, cu cer mai mult senin. Vântul a fost moderat în sudul Banatului și la munte și a suflat, în general, slab în restul zonelor. Dimineața și noaptea au fost răcoroase, chiar reci în nord și în centru, iar la amiază temperatura aerului a crescut până la valori normale pentru prima decadă a lunii octombrie. Temperaturile maxime s-au încadrat între 16 grade la Darabani, Rădăuți, Suceava, Toplița, Joseni, Voineasa și Câmpulung și 23 de grade la Banloc, Turnu Măgurele și Giurgiu. La ora 06 valorile termice erau cuprinse între -5 grade la Miercurea Ciuc și 16 grade la Mangalia și Constanța-dig. Spre dimineață, izolat s-a produs brumă în Maramureș și Transilvania.

***Observație:*** *începând de ieri de la ora 06.00 a fost în vigoare 1 mesaj de atenționare cod galben privind fenomene meteorologice periculoase imediate emis de către SRPV Sibiu.*

**LA BUCUREŞTI**

Vremea a fost frumoasă, cu cer senin și vânt slab. Dimineața și noaptea au fost răcoroase, însă la amiază temperatura a crescut până la valori în jurul celor normale la această dată, maxima fiind de 21 de grade la Afumați și Băneasa și 22 de grade la Filaret. La ora 06.00 se înregistrau 5 grade la Afumați, 6 grade la Băneasa și 7 grade la Filaret.

**3. Prognoza meteorologică în intervalul 06.10.2018, ora 09.00 – 07.10.2018, ora 09.00**

**ÎN ŢARĂ**

Vremea va fi, în general, frumoasă și se va încălzi, iar în vestul, nord-vestul și centrul țării valorile termice diurne se vor situa peste cele obișnuite în prima decadă a lunii octombrie. Totuși, în orele dimineții va fi încă rece în majoritatea zonelor și izolat va fi ceață, în special în depresiuni. Cerul va fi variabil spre senin, cu unele înnorări în a doua parte a nopții în extremitatea vestică și cea de sud-est. Vântul va sufla slab și moderat, cu intensificări în Banat și temporar în Moldova, sudul Transilvaniei și pe litoral, cu viteze de până la 45...55 km/h. Temperaturile maxime vor fi de la 17...18 grade pe litoral și în estul Transilvaniei, până în jurul a 25 de grade în Banat și Crișana; minimele termice se vor încadra între 4 și 14 grade, mai coborâte, spre -2 grade în depresiunile Carpaților Orientali. Noaptea, ceața se va forma pe arii restrânse în zonele joase de relief, cu o probablitate mai mare în depresiuni și pe litoral.

**LA BUCUREŞTI**

Vremea va fi frumoasă, dar răcoroasă dimineața și noaptea. Cerul va fi mai mult senin, iar vântul va sufla slab până la moderat. Temperatura maximă se va situa în jurul valorii de 22 de grade, iar cea minimă va fi de 6...9 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională „Apele Române”** informează despre modificarea aspectului apei râului Mureş (culoare maronie, miros puternic), semnalată la data de 05.10.2018, la ora 16.10, în zona localităţii Cristeşti, judeţul Mureş. Personalul de specialitate din cadrul S.G.A. Mureş s-a deplasat în teren pentru investigaţii. Se va reveni cu informaţii suplimentare.

**Administrația Națională ”Apele Române”** revine cu informaţii despre poluarea accidentală a apei pârâului Târgului, afluent al râului Şomuzul Mare, produsă în data de 27.09.2018, ca urmare a deversării de ape neepurate, din cauza obturării colectorului de canalizare B ce transportă apele uzate din municipiul Fălticeni, judeţul Suceava, spre staţia de epurare, menţionând următoarele:

- ACET Suceava, în perioada 27.09.2018 - 03.10.2018, a acţionat pentru deblocarea secţiunii de scurgere cu utilaje specializate (inclusiv prin săpătură deschisă), dar nu s-a reuşit repunerea în funcţiune a colectorului;

- în data de 05.10.2018 , ACET Suceava a solicitat convocarea Comitetului Local pentru Situaţii de Urgenţă al municipiului Fălticeni, în vederea găsirii unei soluţii de repunere în funcţiune a colectorului;

- în urma demersurilor de mai sus, a fost stabilită o sedinţă a C.L.S.U. Fălticeni pentru data de 08.10.2018, la ora 14:00;

- până la găsirea unei soluţii şi a rezolvării permanente a situaţiei, S.G.A. Suceava a propus montarea unei pompe care să realizeze un by-pass flexibil între cele două cămine aflate la capetele porţiunii înfundate a colectorului, astfel încât apele uzate sa fie dirijate din nou, prin colectorul de canalizare, spre staţia de epurare;

- întrucât ACET Suceava nu dispune de mijloacele tehnice necesare, S.G.A. Suceava a solicitat A.B.A. SIRET mutarea pompei de 1000 mc/h, de la S.H.I. Siret şi punerea ei la dispoziţia ACET Suceava- Agenţia Fălticeni;

- în perioada 27.09.2018 - 05.10.2018, S.G.A. Suceava a monitorizat, prin analize pe probe prelevate zilnic, calitatea apei pe r. Şomuzul Mare şi pr. Târgului şi a informat C.J.S.U. Suceava, A.P.M. Suceava şi G.N.M. – C.J. Suceava.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 04.10.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Constanţa** informează despre producerea, în data de 05.10.2018, a două incendii de vegetație uscată, primul la ora 13.59, în zona localităţii Moviliţa, iar cel de-al doilea la ora 14.28, în zona localităţii Biruinţa, fiind afectată o suprafaţă de circa 30 ha de mirişte. Ambele incendii au fost stinse de către I.S.U. Dobrogea.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.10.2018-05.10.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE